“सोना मोना दी मां”-उन्दो अबाजै च उत्तेजना ही ते मुंह भखे दा हा। उनें गी दिक्खियै में तौले-तौले साड़ी कन्नै हत्थ पूञ्जे ते मत्थे दी भखन जाची। हां! मत्या परतियै भखी गे दा हा। उनै मेरे हत्थ फगड़े ते गलान लगे-“इक चिट्ठी आई दी ऐ। बस्सै दी नौकरी ऐ।” इनै दिनै उनैं इस्सै चिट्ठिया दी मेद लाई दी ही ते इस्सै शंका च रौह‌्न्दे हे जे कुतै चिट्ठी आवै गै नईं ,पर सच्ची गल्ल ते ए ऐ जे औं उन्दे तापे बारै गै सोचा करदी ही। -“डाक्टर गी ते दस्सना हा।” में छन्दे कीतें। म्हीने च इस चाली औं सौ बारी तरले करी चुकी ही-“जे मते कसरी होई गे तां फी?”